АҞӘА, 29 жьҭ – Спутник Аԥсны. Иацҵоуп Аԥсны Аҳәынҭқарратә усбарҭақәеи, араионқәа рхадацәеи рзы Ақәҵара ҿыцқәа рыдкылара.
Рауль Ҳаџьымба инапы зҵаиҩыз Ақәҵарақәа инарықәыршәаны, Аԥсны агәабзиара аминистрс дҟаҵоуп Гоов Андзор Назрун-иԥа. Ашәарҭадаратә хеилак хадас даҭоуп Кьылба Муҳамед Сиҭби-иԥа. Ашәарҭадаратә хеилак аамҭала хадара азызуаз Гарцкиа Автандил Зефик-иԥа, даҽа усурак ахь ииасра инамаданы ихы дақәиҭтәуп.
Ақалақь Пицунда Ахада Арӡынба Беслан Зосим-иԥа ихы дақәиҭтәуп, Ахада иусқәа рынагӡара идҵоуп Бигәаа Чингис Џьота-иԥа.
Аҟәа араион Ахада Бигәаа Жьужьуна Чагә-иԥҳа иаанылкылоз аҭыԥ аҟынтәи лхы дақәиҭтәуп. Араион Ахада инапынҵақәа рынагӡара идҵоуп Аҩӡба Беслан Шамониа-иԥа.
Очамчира араион аамҭала хадара азызуаз Агрба Михаил Гьаргь-иԥа ихаҭыԥан анапынҵақәа рынагӡара идҵоуп Аҳәба Мирон Беслан-иԥа.
Аԥсны араионқәа рхадацәа рзы Аҳәынҭқарра Ахада инапы зҵаиҩыз Ақәҵарақәа амчра роуеит Апарламент ианышьақәнарӷәӷәалак ашьҭахь.